open-index/open-wikipedia-markdown huggingface dataset:
איבון קול

**איבון קול מנדוזה** (בספרדית: **Ivonne Coll Mendoza**; נולדה ב-18 ביוני 1947) היא שחקנית ודוגמנית-עבר פוארטו ריקנית.

## ביוגרפיה
קול נולדה בפוארטו ריקו. היא החלה את הקריירה שלה כדוגמנית. ב-1966 זכתה בתואר "מיס פוארטו ריקו", וייצגה את מדינתה בתחרות מיס תבל בתחרות שנערכה שנה לאחר מכן.

ב-1971 החלה להופיע בטלוויזיה, לאחר שצדה את תשומת לבו של בעליו של ערוץ טלוויזיה בפוארטו ריקו.

ב-1974, ביצעה את תפקיד המשחק הראשון שלה בסרט הפשע המעולל "הסנדק 2" בתפקיד זוטר של יולנדה. ב-1979 היא עברה להתגורר בניו יורק, והופיעה במספר מחזות בתיאטראות ברודוויי ובין היתר במחזות "כטוב בעיניכם", "רומיאו ויוליה" ו"מקבת'". ב-1989 היא שיחקה מורה בסרט הביוגרפי "Lean on Me" לצד אית'ן פיליפס.

היא למדה תקופה ב-HB Studio ובבית הספר למשחק של לי שטרסברג .

בשנת 1996 היא החלה לשחק תפקיד קבוע באופרת הסבון "היפים והאמיצים", עד לעזיבתה מן הסדרה ב-1997. בשנת 1998 שיחקה בסרט האימה "אדמה מוזרה" (Strangeland), בתור רוז, אימה של אנג'לה (איימי סמארט).

היא שיחקה בתפקידי אורח בסדרות טלוויזיה רבות, וביניהם "רוזוול", "המשפט של איימי", "שיקגו הופ", "NYPD Blue", "ללא עקבות", "הוחלפו בלידתן", "מחזיקות מעמד", "גיבורים", "ER", "ורוניקה מארס" ואופרת הסבון "צעירים חסרי מנוח".
קול שיחקה גם בסדרת הנעורים "זאב צעיר" בתור ראש משפחת הקאלאוורה, משפחת ציידים בעונות 4–6.

בין השנים 2014–2019 היא שיחקה את סבתה של ג'יין בסדרה הקומית "ג'יין הבתולה", אלבה גלוריאנה ויאנואבה. בשנת 2015 שיחקה בסרט "סוף המשחק" לצד ריקו רודריגז. בשנת 2018 התארחה בסדרה "כל יום מחדש" ודיבבה בסדרה "ננסי קלנסי - גברת מגונדרת".

## קישורים חיצוניים

קטגוריה:שחקניות קולנוע וטלוויזיה פוארטו ריקניות
קטגוריה:שחקניות תיאטרון פוארטו ריקניות
קטגוריה:דוגמניות פוארטו ריקניות
קטגוריה:זוכות מיס פוארטו ריקו
קטגוריה:משתתפות בתחרות מיס תבל 1967
קטגוריה:אמריקאיות שנולדו ב-1947
קטגוריה:אמריקאים שנולדו ב-1947
מחבוסה

**מחבוסה** (מערבית: "בית כלא") הוא משחק לוח וקוביות לשני שחקנים. זהו משחק מזל ואסטרטגיה שבו יש חשיבות למיומנותו של השחקן.

לוח המשחק זהה ללוח השש בש ומשוחק עם אותו מספר של אבני משחק (15 לכל צד). עם זאת במקום הסידור המסורתי של השש בש, בתחילת המשחק כל אבני המשחק נמצאות ב"יד" של השחקן (הכלים למעשה מחוץ ללוח ונכנסים כמו 'אסיר' בשש בש).

החוקים ומטרת המשחק דומים. יש להביא את כל הכלים לבית ואז להוציא, אבל אם שחקן 'נאכל' על ידי שחקן אחר, הכלי נשאר קבור מתחת ליריב שהופך את המשולש לסגור.

מסורתית המחבוסה נחשב לקשה יותר משש-בש וידוע כמשחק שמצריך ערמומיות רבה וחישוב מתמטי קפדני.

קטגוריה:משחקי לוח
קטגוריה:שש בש
טבעת פין

ממוזער|טבעת פין מתכתית
**טבעת פין** או **קוק רינג** (מאנגלית: **Cock ring**) היא טבעת המיועדת לענידה על הפין. הטבעת מעכבת את זרימת הדם אל הפין וממנו, ובכך מאפשרת שמירה על זקפה ממושכת. יש טבעות המיועדות לענידה סביב הפין עצמו, ואחרות מקיפות גם את שק האשכים. בדרך כלל עשויות טבעות הפין עור, גומי, סיליקון, ניילון או מתכת.

השימוש בטבעות הפין נועד להגביר את ההנאה מיחסי המין באמצעות הזקפה הממושכת. בנוסף, עשויה הטבעת להעצים את תחושת האורגזמה. שימוש נוסף בטבעות פין הוא לצרכים רפואיים, שכן הן עשויות לסייע לגברים הסובלים ממידה מסוימת של הפרעה בזקפה לשמר את זקפתם. 

בנוסף לטבעות הפין הסטטיות, יש גם טבעות פין רוטטות. טבעות אלה נועדו אף הן לשפר את ההנאה מיחסי המין, הן של העונד אותן והן של בן או בת זוגו. טבעות פין אחרות מעוצבות כך שיגבירו את תחושת הגירוי של הדגדגן או של פי הטבעת שהן באות עמם במגע במהלך יחסי המין. 

ענידה הדוקה מדי של טבעת הפין או לתקופה ממושכת מדי עלולה לסכן את המשתמש בה ולגרום לנמק באיבר המין. בדרך כלל ממליצים יצרני הטבעות לא לענוד אותן למשך למעלה מ-30 דקות. סכנה נוספת עלולה להיגרם למי שנרדם בעודו עונד את הטבעת, ועלול לסבול מנזק עצבי.

## קישורים חיצוניים

קטגוריה:אביזרי מין
פין
קטגוריה:פין
טטיאנה פטיץ

**טטיאנה פטיץ** (בגרמנית: **Tatjana Patitz**; 25 במרץ 1966 – 11 בינואר 2023) הייתה דוגמנית גרמנייה.

## ביוגרפיה
טטיאנה פטיץ נולדה בהמבורג שבגרמניה וגדלה בשוודיה.

### קריירה
ב-1983 עלתה לגמר בתחרות מראה השנה של עלית, וזכתה במקום השלישי, ובחוזה למשך שישה חודשים עם הסוכנות כפרס. היא עברה לגור בפריז. באותה שנה היא החלה לעבוד עם הצלם פטר לינדברג, בראיון עמו אמר לינדברג שהוא מעריץ את פטיץ, ושתמיד נהנה לעבוד איתה.

ב-1986 הופיעה בשני גיליונות של מגזין ווג האיטלקי, הובילה את הקמפיין של קלווין קליין וב-1987 דגמנה עבור רבלון.

בינואר 1990, הייתה אחת מחמש דוגמניות העל שהיו הפנים של שנות ה-90. היא הופיעה יחד עם הדוגמניות נעמי קמפבל, לינדה אוונג'ליסטה, סינדי קרופורד וכריסטי טרלינגטון בתצלום שחור לבן על שער מגזין ווג בריטניה שצילם צלם האופנה פיטר לינדברג. בעקבות תצלום זה החלו הדוגמניות לייצג את בית האופנה ורסצ'ה, והשתתפו בקליפ Freedom של ג'ורג' מייקל.

בשנים אלה הופיעה פטיץ גם בפרסומות בטלוויזיה עבור לוריאל וראלף לורן.

פטיץ הופיעה בווידאו קליפ של להקת דוראן דוראן לשיר "Skin Trade".

ב-1994 הופיעה בעירום בצילום עבור ארגון אנשים למען יחס מוסרי לבעלי חיים לצד דוגמניות כמו פביאן טרווינג.

ב-2003 פרשה מדוגמנות.

ב-2011 זכתה בפרס בטקס פרסי האופנה של וינה.

### חיים אישיים
ב-11 בינואר 2023 נפטרה מסרטן השד. פטיץ הותירה בן, אחות והורים.

## קישורים חיצוניים

* 

## הערות שוליים

קטגוריה:דוגמניות גרמניות
קטגוריה:משתתפות בתחרות מראה השנה של עלית 1983
קטגוריה:צמחוניות גרמניות
קטגוריה:נשים זוכות פרסים
קטגוריה:דוגמנים גרמנים
קטגוריה:צמחונים גרמנים
קטגוריה:מהגרות מגרמניה לארצות הברית
קטגוריה:גרמניות שנולדו ב-1966
קטגוריה:גרמנים שנולדו ב-1966
קטגוריה:נפטרות מסרטן השד
קטגוריה:גרמניות שנפטרו ב-2023
קטגוריה:גרמנים שנפטרו ב-2023
נשיונל ליג (אנגליה)

**נשיונל ליג** (באנגלית: **National League,** "ליגה לאומית"), או בשמה הרשמי **אנטרפרייז נשיונל ליג** מסיבות פרסומיות, היא ליגת כדורגל מקצוענית באנגליה. הליגה היא החמישית בחשיבותה במבנה הליגות של אנגליה והראשונה במערכת ליגות הנשיונל ליג. הנשיונל ליג היא הליגה הארצית הנמוכה ביותר בדרג הליגות המקצועניות באנגליה.

## היסטוריה
הליגה הוקמה בשנת 1979 תחת השם **"אליאנס פריימר ליג"** ושוחקה לראשונה בעונת 1979/1980. היותה של ליגה זו לא חובבנית גרמה לשיפור ניכר אצל המועדונים בדרגים הנמוכים, כאשר אלו הפכו למקצועיים ולחצי-מקצועיים. בנוסף, תקציב מועדונים אלו גדל בשל חסות של חברות גדולות תמורת תשלום רב יותר. בסוף עונת 1986/1987 החלה הליגה לקלוט מועדונים מהליגה הרביעית שסיימו במקום האחרון והמועדונים שסיימו במקום הראשון זכו לקידום במקום אלו שירדו. מאז עונת 2002/2003 המועדונים שסיימו במקום השני שיחקו בפלייאוף כנגד אלו שסיימו במקום שלישי, רביעי וחמישי. המועדונים שניצחו זכו להשתתף בעונה הבאה בליגה הרביעית. בעונת 2004/2005 נוצרה מערכת הליגות הלאומית ונוצרו ליגת הקונפרנס דרום וליגת הקונפרנס צפון, אשר העלו כל אחת את שתי הקבוצות אשר סיימו בצמרתן לליגה החמישית, ששינתה את שמה בעונה זו ל"**קונפרנס נשיונל**". עד אז, מספר קבוצות הליגה היה 22, והחל מעונה זו המספר גדל ל-24 קבוצות. בסוף העונה ארבע הקבוצות האחרונות יורדות לקונפרנס דרום ולקונפרנס צפון. ושתי הקבוצות הראשונות מעפילות לפוטבול ליג השנייה. בשנת 2013 שמה של הליגה שונה מ"קונפרנס נשיונל", לשמה הנוכחי: "**נשיונל ליג**".

נותנת החסות הראשונה של הליגה הייתה חברת "גולה", בעונות 1984/1985 ו-1985/1986. לאחר מכן ספונסרית הליגה הייתה יצרנית הרכב "ווקסהול מוטורס" למשך 12 שנים עד סוף עונת 1997/1998. הספונסרית הבאה נקראה "אגודת הבנייה הארצית" והיא שימשה כספונסרית עד עונת 2006/2007. לאחר עונה זו שמה הרשמי של הליגה נהפך ל"**פריימר בלו סקוור**", בעקבות שמה של נותנת החסות החדשה. חברת ההימורים הבריטית נתנה את חסותה לליגה עד לשנת 2013 כאשר מחליפתה הייתה חברת התשלומים האינטרנטיים "סקריל" ששימשה כספונסרית למשך עונה אחת. לאחר מכן, נחתם הסכם עם חברת ונאראנה ששימשה משנת 2016 ועד 2025 כספונסרית של הליגה. ב-23 ביוני 2025 הוכרז שחברת השכרת הרכבים אנטרפרייז תהפוך לספונסורית הרשמית של הליגה ושם הליגה שונה בהתאם.

## אלופות הליגה
הקבוצות אשר זכו באליפות הליגה מאז הקמתה.

## קישורים חיצוניים

* 

2016 08
קטגוריה:ליגות כדורגל באנגליה
קטגוריה:ליגות כדורגל משניות באירופה
קטגוריה:אנגליה: כדורגל
קטגוריה:אנגליה: תחרויות כדורגל
פול מסטר

גנרל של דיוויזיה **פול אנדרה מארי מֶסְטְר** (בצרפתית: **Paul André Marie Maistre**; 20 ביוני 1858 – 25 ביולי 1922) היה מפקד בכיר בצבא צרפת במלחמת העולם הראשונה.

## ביוגרפיה
### תחילת דרכו
מסטר נולד ב-20 ביוני 1858, בעיר ז'ואנוויל, שהשתייכה אז לקיסרות הצרפתית השנייה. הוא למד באקדמיה הצבאית סן-סיר, ובשנת 1878 התגייס לצבא צרפת. ב-24 בדצמבר 1882 הועלה לדרגת לוטננט, וב-30 בנובמבר 1887 הועלה לדרגת קפטן. ב-6 ביולי 1897 מונה למפקד בטליון ברגימנט החי"ר ה-162, והחל מאוקטובר 1898 לימד אסטרטגיה צבאית. ב-24 ביוני 1905 הועלה לדרגת לוטננט-קולונל, וב-24 ביוני 1909 הועלה לדרגת קולונל מלא. בשנת 1909 מונה למפקד רגימנט החי"ר ה-106, ופיקד עליו עד 23 בספטמבר 1912, עת הועלה לדרגת גנרל של בריגדה ומונה למפקד רגימנט החי"ר ה-43. בתקופה זו הוא פרסם ספר העוסק במלחמת צרפת–פרוסיה.

### מלחמת העולם הראשונה

עם פרוץ מלחמת העולם הראשונה באוגוסט 1914 מונה לראש המטה הכללי של הארמייה הרביעית. ב-12 בספטמבר של אותה שנה הוא קיבל פיקוד על הקורפוס ה-21, וב-14 בספטמבר הועלה לדרגת גנרל של דיוויזיה. בשנת 1915 הקורפוס שלו לקח חלק בקרב ארטואה השני וקרב ארטואה השלישי. מ-25 בפברואר עד 20 במרץ 1916 הוא לקח חלק בקרב ורדן, ומ-3 בספטמבר עד 29 בדצמבר של אותה שנה השתתף בקרב על הסום. הוא פיקד על הקורפוס עד 1 במאי 1917, וב-4 במאי קיבל פיקוד על הארמייה השישית עליה פיקד עד 11 בדצמבר.

לאחר מכן קיבל פיקוד על הארמייה העשירית שלחמה במסגרת החזית האיטלקית. ב-26 במרץ 1918 חזרה הארמייה לצרפת (ללא הקורפוס ה-12 שנשאר באיטליה), והשתתפה בקרב השלישי על האן ובקרב השני על המארן שהיו חלק ממתקפת האביב הגרמנית. ב-10 ביוני 1918 עבר מסטר לפקד על קבוצת הארמיות הצפונית, והחל מ-6 ביולי פיקד על קבוצת הארמיות המרכזית עליה פיקד עד סוף המלחמה.

### אחריתו
לאחר המלחמה מילא מסטר תפקידי פיקוד ומטה בצבא. ב-9 בפברואר 1921 מונה למפקח הכללי של חיל הרגלים, והוא החזיק בתפקיד עד מותו ב-25 ביולי 1922 בפריז. בין אלו ששלחו תנחומים על מותו היה ג'ון פרשינג.

## קישורים חיצוניים

* פול מסטר באתר המלחמה הגדולה 

קטגוריה:אנשי צבא צרפתים במלחמת העולם הראשונה
קטגוריה:מפקדי ארמיות בצבא צרפת במלחמת העולם הראשונה
קטגוריה:מפקדי גייסות בצבא צרפת במלחמת העולם הראשונה
קטגוריה:החזית המערבית במלחמת העולם הראשונה: אישים
קטגוריה:צרפתים שנולדו ב-1858
קטגוריה:צרפתים שנפטרו ב-1922
יחסי קטר–קיריבטי

**יחסי קטר–קיריבטי** הם היחסים הדיפלומטיים הרשמיים שבין **[[קטר (מדינה)|מדינת קטר]]** ובין **[[קיריבטי|הרפובליקה של קיריבטי]]**.

## היסטוריה
בין מדינת קטר לבין הרפובליקה של קיריבטי מתקיימים יחסים דיפלומטיים. היחסים הדיפלומטיים הרשמיים שבין שתי המדינות כוננו ב-29 במרץ בשנת 2016 בחתימה על הצהרה משותפת לכינון יחסים דיפלומטיים. ההצהרה המשותפת נחתמה על ידי הנציגה הקבועה של אמיר קטר לשגרירות באו"ם, שייח'ה עליאא בנת אחמד אאל ת'אני מטעם מדינת קטר, בזמן שהרפובליקה של קיריבטי שלחה את שגרירת האו"ם שלה מטואוריקה בארו לחתום על ההצהרה.

החתימה התקיימה עקב הרצון של קיריבטי וקטר לשתף פעולה בנושאים כלכליים, פוליטיים, מסחריים, מדעיים ובתחומים טכנולוגיים ותרבותיים.

כמו כן הוצהרו התנאים הללו ליחסים: "היחסים יכוננו על פי עקרונותיה של מגילת האומות המאוחדות ועל בסיס של דו-קיום בשלום, שוויון, כבוד הדדי עבור ריבונותה של האחרת ואי-התערבות בנושאים פנימיים שלא קשורים למדינה השנייה." ההצהרה נחתמה במטה משלחת קטר לאו"ם ברובע מנהטן שבניו יורק סיטי.

## הערות שוליים

קטגוריה:ערכים ללא קטגוריות פיזיות - יחסי חוץ
הצניחה הגדולה

**הצניחה הגדולה** (באנגלית: **Operation Dumbo Drop**) הוא סרט דרמה ופעולה משפחתי משנת 1995 בכיכובם של דני גלובר וריי ליוטה.

## תקציר העלילה
עלילת הסרט מתרחשת בשנת 1968 במהלך מלחמת וייטנאם. קצין הכומתות הירוקות, סרן ת.ס. דויל (בגילומו של ריי ליוטה), נשלח להחליף את קצין הכומתות הירוקות סאם קייהיל (אותו מגלם דני גלובר) המוצב בכפר דאק-נה שבצפון וייטנאם, שמשתחרר מן הצבא. הכפר משמש עבור קייהיל ואנשי הכוחות המיוחדים שבפיקודו ככבסיס תצפית קדמי על נתיב הו צ'י מין, נתיב הברחת אמצעי לחימה ותחמושת מצפון וייטנאם לטובת הווייטנקונג בדרום. כוחות מצבא צפון וייטנאם הורגים את הפיל של הכפר כפעולת עונשין על שהכפר מסייע לכוחות צבא אמריקניים, נדרשים קייהיל ודויל לספק פיל חדש לכפר בתוך שבוע במטרה להבטיח את תמיכת הכפר במאמץ הצבאי האמריקני. דויל, קייהיל, קצין האספקה דייוויד פול (בגילומו של דניס לירי) ושני צנחנים נוספים מההדיוויזיה המוטסת ה-101 מלווים את הפילה בו-טאט ואת הנער הנוהג בה, לין, במסעם על פני וייטנאם שסועת הקרבות. בשל העובדה שהקבוצה נרדפת על ידי הווייטקונג וצבא צפון וייטנאם נדרשים קייהיל ודויל לתכנן כיצד להצניח את הפילה, שמשקלה כשני טון, מעבר לקווי האויב.
## קישורים חיצוניים

## הערות שוליים

קטגוריה:ערכים שבהם תבנית אתר רשמי אינה מתאימה להוספה אוטומטית
קטגוריה:סרטי 1995
קטגוריה:סרטי פעולה אמריקאיים
קטגוריה:סרטי צבא
קטגוריה:סרטי מלחמת וייטנאם
קטגוריה:סרטים על פילים
קטגוריה:סרטים שצולמו בתאילנד
קטגוריה:סרטי וולט דיסני
אביתר (פירושונים)

קטגוריה:שמות משפחה עבריים
קטגוריה:שמות פרטיים עבריים לגברים
יסמין פייג'

**יסמין פייג**' (באנגלית: **Yasmin Paige**; נולדה ב-24 ביוני 1991) היא שחקנית אנגלייה הידועה בעיקר מהופעתה בתפקיד ג'ורדנה ביוון בסרט "סבמארין", בת' מיטשל בסדרה הקומית "פרמפייס" ובדמות מריה ג'קסון בסדרת הטלוויזיה לילדים "הרפתקאות שרה ג'יין".

## ביוגרפיה
פייג' נולדה בלונדון, אנגליה לאם אנגלייה-יהודייה ולאב עיראקי-מוסלמי. היא התחילה להופיע כבר בגיל ארבע. הופעת הבכורה שלה על מסכי הקולנוע הייתה בסרט "תמימות מופלאה" משנת 2003. פייג' שיחקה גם בתוכנית הטלוויזיה לילדים "The Mysti Show". היא הופיעה בסדרה "הרפתקאות שרה ג'יין", ובעונה השנייה צמצמה את פעילותה בגלל בחינות הבגרות שלה.

בסרט "נעלי בלט" שיחקה פייג' בתפקיד פטרובה פוסיל, וב-2010 כיכבה בסרט "צוללת" בתפקיד ג'ורדנה ביוון.

בפברואר ובמרץ 2012 שיחקה פייג' בתפקיד בת' מיטשל בסיטקום "פרמפייס" של ערוץ BBC Three. ב-2013 חזרה להופיע בעונה השנייה של הסדרה. היא גילמה את דמות ניקי בדרמה "Spoof or Die" של ערוץ 4 ששודר לראשונה ב-30 ביולי 2012.

ב-2014 שיחקה בתפקיד ראשי בסדרת הדרמה "מתחת לפני השטח" מאת ג'ק ת'ורן. בסדרה הופיעה לצדו של טומי נייט שכיכב לצדה ב"הרפתקאות שרה ג'יין".

## פילמוגרפיה
### טלוויזיה

### קולנוע

## תפקידים בתיאטרון

## תפקידים ברדיו

## קישורים חיצוניים

## הערות שוליים

קטגוריה:שחקניות קולנוע וטלוויזיה יהודיות בריטיות
קטגוריה:שחקניות תיאטרון יהודיות בריטיות
קטגוריה:שחקניות ילדות אנגליות
קטגוריה:בריטים ממוצא עיראקי
קטגוריה:אנגליות שנולדו ב-1991
שמואל בן חנניה

רבי **שמואל בן חנניה** הנגיד (במקורות הערביים: **אבו מנצור**; נפטר ב-1160) היה רב ורופא, ראש ישיבה ומנהיג הקהילה היהודית במצרים במאה ה-12.

## קורות חיים
נולד במצרים למשפחה מיוחסת למלכות בית דוד, סבו היה רבי נתנאל "גדול הישיבה" ואביו חנניה תואר "שר גדול, חמדת השרים והדרת הרופאים". אחיו, ר' אברהם, תואר כחסיד במעשיו והיה אף הוא רופא.

אבו מנצור היה רופאו האישי וידידו הטוב של הח'ליפה הפאטמי אל-חאפיז. הוא הנהיג את קהילת יהודי מצרים והזמין לארמונו את רבי יהודה הלוי שבעת מסעו לארץ הקודש נסע מצרימה לפגשו. לאחר פגישתם כתב ריה"ל כמה שירים המפארים ומהללים את הנגיד, במכתב שכתב לאחר ביקורו הוא מתארו בתיאורי גדולה מופלגים.

רבי יוסף סמברי בן המאה ה-17, כותב כי החיבור "מבוא התלמוד" המקוצר אשר נדפס בתלמוד הבבלי כנספח למסכת ברכות ויוחס בטעות לרבי שמואל הנגיד, נתחבר על ידי רבי שמואל בן חנניה, וכך סבורים חוקרים כמו אהרן קמינקא ומרדכי מרגליות. גם לדעת שרגא אברמסון החיבור אינו של רבי שמואל הנגיד מספרד, אולם הוא סבור כי אין זה לכבודו של נגיד מצרים לחבר קיצור זה.

בשנותיו האחרונות היה מושא לרדיפה של יהודי בשם 'זוטא', הלה הלשין על רבי שמואל בן חנניה לפני השלטונות והביא להדחתו ממשרתו כנגיד יהודי מצרים, זוטא תפס את מקומו לתקופה קצרה והשתמש בשם המכובד יותר "שר שלום", אך לאחר ששים וששה ימים הודח ממשרתו ורבי שמואל הוחזר אליה. לאחר פטירתו ב-1160 נותרה משרת הנגיד לא מאוישת עד עליית צלאח א-דין לשלטון, אז חכר שר שלום (זוטא) את המשרה שכללה סמכויות רחבות כמו גביית מיסים בתוך הקהילה היהודית. עם הגעת הרמב"ם למצרים ב-1165 פעל להדחת זוטא מן המשרה, הוא עצמו סירב לכהן בתפקיד באופן רשמי והמשרה נותרה שוב בלתי מאוישת עד למינוי רבי אברהם בן הרמב"ם לנגיד מצרים.

## לקריאה נוספת
* י"ל מימון, **הנגידות בישראל**, ירושלים תרפ"ג, פרקים שביעי ושמיני.
* שמחה אסף, **באהלי יעקב**: פרקים מחיי התרבות של היהודים בימי הביניים, ירושלים: מוסד הרב קוק, תש"ג, עמ' 89

## הערות שוליים

קטגוריה:נגידי מצרים
קטגוריה:פוליטיקאים יהודים מצרים
קטגוריה:ראשי ישיבה
קטגוריה:רופאים יהודים מצרים
קטגוריה:נפטרים ב-1160
נדא חפאז

**נדא חפאז** (בערבית: **ندى حفاظ**; בתעתיק מדויק: **נדא חפאט**') הייתה שרת הבריאות של בחריין בין השנים 2004–2007 והייתה לאישה הראשונה שכיהנה כשרה בממשלת בחריין.

## ביוגרפיה
חפאז למדה רפואה באוניברסיטת קהיר, באוניברסיטה האמריקנית בביירות, באוניברסיטת אדינבורו ובקולג' המלכותי למנתחים באירלנד לפני שחזרה לבחריין להתמחות. לאחר מכן החלה לעבוד במשרד הבריאות, הן כרופאה והן בתפקידים ניהוליים. באפריל 2004 מונתה על ידי מלך בחריין, חמד בן עיסא אאל ח'ליפה, לשרת הבריאות. בספטמבר 2007 הוחלפה כמענה של הממשלה למחאה של קבוצה דומיננטית של פרלמנטרים אסלאמיסטים שהתנגדו למינוי אישה לתפקיד בכיר שכזה. עוד לפני כן, באפריל 2007 הגישה חפאז מכתב פיטורין בעקבות הקמה של ועדה ממלכתית לבחינת פעילות משרד הבריאות. הוועדה הוקמה בעקבות ביקורת שנערכה על ידי המועצה הקנדית לבריאות למערכת הבריאות הבחריינית בה נמצא שכמה מאנשי משרד הבריאות עברו על הוראות בטיחות בסיסיות. האגודה הרפואית של בחריין התנגדה להקמת הוועדה והודיעה על תמיכה בחפאז, היא האשימה כי הוועדה לא הוקמה כדי לבדוק את מצבה של מערכת הבריאות אלא היא ממוקדת בבחינת פעילותה של חפאז וניסיון להכשילה.

## הערות שוליים

קטגוריה:נשים בחרייניות
קטגוריה:פוליטיקאיות בחרייניות
קטגוריה:רופאות
קטגוריה:רופאים בחריינים
קטגוריה:שרי בריאות
קטגוריה:בוגרות אוניברסיטת קהיר
קטגוריה:בוגרות אוניברסיטת אדינבורו
קטגוריה:בוגרי האוניברסיטה האמריקנית בביירות
קטגוריה:בוגרי אוניברסיטאות באירלנד
קטגוריה:ילידות 1957
אל-חאפז

**אל-חאפז** (בערבית: **الحافظ**; תעתיק מדויק: **אלחאפט**'; ~1076 – 8 באוקטובר 1149) היה הח'ליפה ה-11 של השושלת הפאטִמית במצרים (1130–1149).

## ביוגרפיה
אל-חאפז ירש את הח'ליפות מבן דודו מנסור אבו עלי, הידוע יותר בשמו אל-אמיר, אל-אמיר לא השאיר אחריו יורש חוקי ולאחר שנרצח ב-1130 תפס אל-חאפז את השלטון. ירושת השלטון לא עברה בלא התנגדות: קבוצה איסמאעילית מתומכי אל-מֻסְתַעלי אביו של אל-אמיר, שכינתה את עצמה מעתה מוסתעליה, הפיצה את האמונה כי אל-אמיר הותיר אחריו בן, בשם טַיַב אבי אל-קאסִם  שנעלם מעיני האנשים, אולם צאצאיו הם האימאמים האמיתיים של האיסמאעיליה. קבוצה זו לא הכירה באל-חאפז כח'ליפה.

בח'ליפות הפאטמית כמו גם בזו העבאסית, איבדו הח'ליפים את כוחם הפוליטי, והפכו לבובות הנשלטות בידי אנשי משמר הארמון שלהם. הח'ליפים שלא הסכינו ולא הסכימו למצב זה, פעלו לשנותו בכל דרך אפשרית, כולל רצח וניסיונות רצח. כך הואשם אל-חאפז בידי מתנגדיו באחריות לרצח הוזיר הגדול אל-אפדל שאהנשאה בעיד אל אדחא של שנת 1121. אל-אפדל היה דמות אהודה במצרים, ורציחתו העיבה על השלטון כבר בשנותיו האחרונות של אל-אמיר. האחריות לרצח הוטלה על החשישיון, אולם רבים סירבו לקבל את ההאשמה וראו בה אמצעי של השלטון להתחמק מאחריות לרצח.

גם לאחר עלותו לשלטון המשיך אל-חאפז בנסיונותיו לשלוט במצרים, את תקופתו סיכם יהושע פראוור במילים אלו:

לאחר מותו עלה על כיסא הח'ליפות בנו בן השבע עשרה א-זאפר. באפריל 1154 הוא נרצח, ועמו נהרגו גם יתר אחיו.

## לקריאה נוספת
* 

## קישורים חיצוניים

## הערות שוליים

קטגוריה:פאטמים
קטגוריה:האימאמים האסמאעילים
קטגוריה:ילידי 1076
קטגוריה:נפטרים ב-1149
R.

**** הוא קיצור של המילה הלטינית Rex (רקס, מלך) או Regina (רגינה, מלכה). בסימון זה נעשה שימוש בעיקר בהיסטוריוגרפיה ובמשפט בארצות הכתר הבריטי.

## בהיסטוריוגרפיה
בסימן זה נעשה שימוש בהיסטוריוגרפיה לציון שנות מלוכה בניגוד לשנות חיים, לדוגמה: אל-חאפיז ( 1076 – 8 באוקטובר 1149), מציין את שנות חייו של אל-חאפיז, ואילו: אל-חאפיז ( 1130–1149), מציין את שנות שלטונו.

## במשפט
במשפט בארצות הכתר הבריטי, נעשה שימוש בקיצור "R נגד פלוני" לייצוג תביעות של המדינה או של בית המלוכה, כאומר: הכתר נגד פלוני. במדינות בהן הריבון הרשמי אינו מונרך, הסמכות התובעת היא של המדינה עצמה ולכן נעשה שימוש בשם המדינה בכתבי התביעה: "מדינת ישראל נגד פלוני" או "ארצות הברית נגד פלמוני".

קטגוריה:היסטוריוגרפיה
קטגוריה:מילים וביטויים בלטינית
קטגוריה:ראשי תיבות וקיצורים
קמיל ואצק

**קמיל ואצק** (בצ'כית: **Kamil Vacek**; נולד ב-18 במאי 1987) הוא כדורגלן צ'כי המשחק בעמדת הקשר בפרדוביצה.

## קריירה
ואצק החל את קריירת הבוגרים בסיגמה אולומואוץ מליגת העל הצ'כית, תחילה בקבוצת המילואים ובהמשך נמנה עם סגל הקבוצה הבוגרת. לאחר עונה אחת הושאל לארמיניה בילפלד מהבונדסליגה אך ערך במדיה הופעה אחת בלבד עקב פציעה ובתום ההשאלה נמכר לספרטה פראג. במדי ספרטה פראג זכה באליפות צ'כיה בעונת  ולאחר מכן בסופר קאפ הצ'כי שנערך לראשונה במדינה באותה עונה.

בשנת 2011 עבר ואצק לקייבו מהסרייה א' וערך במדיה 31 הופעות, אך בחלוף שתי עונות שב לספרטה פראג, תחילה בהשאלה. בסוף עונת  זכה עם הקבוצה בדאבל וזו בחרה לממש את האופציה לרכוש אותו בחזרה, אולם ואצק מיעט לשחק ובינואר 2015 הושאל לחצי עונה למלאדה בולסלאב. בתום העונה הושאל בשנית, הפעם לפיאסט גליביצה מליגת העל הפולנית. לאחר מספר עונות מאכזבות שבהן נע ונד בין ההרכב לספסל המחליפים, תפס ואצק מקום של קבע בהרכב הקבוצה הפולנית. הוא סיים את העונה עם 5 שערים ו-8 בישולים, ולאחר מאבק ממושך על תואר האליפות עם לגיה ורשה סיימה גליביצה את העונה כסגנית האלופה.

ב-9 באוגוסט 2016 חתם במכבי חיפה. ב-11 באוגוסט ערך את הופעת הבכורה בהפסד 2–4 להפועל באר שבע במשחק אלוף האלופים וב-22 באוגוסט את הופעת הבכורה בליגה בניצחון 1–0 על הפועל תל אביב. נבחר לשחקן חודש ספטמבר 2016 בליגת העל, אך שוחרר מהקבוצה בתום העונה. ב-30 באוגוסט 2017 חתם בשלונסק ורוצלב הפולנית. ב-22 באוגוסט 2018 חתם באודנסה בולקלוב הדנית. ב-28 בינואר 2019 הושאל לבוהמיאנס 1905 הצ'כית. ב-1 ביולי 2019 חתם באופן קבוע בקבוצה לשנתיים. ב-26 בינואר 2022 חתם בפרדוביצה.

## נבחרת צ'כיה
במאי 2011 זומן לראשונה לסגל נבחרת צ'כיה. את הופעת הבכורה ערך ב-4 ביוני אותה שנה נגד נבחרת פרו.

## סגנון משחק
קמיל ואצק הוא קשר 50-50 שמסייע הן להגנה והן להתקפה. הוא משחק בעיקר במרכז השדה.

## קישורים חיצוניים

## הערות שוליים

קטגוריה:כדורגלנים צ'כים
קטגוריה:קשרי כדורגל צ'כים
קטגוריה:כדורגלני סיגמה אולומוץ
קטגוריה:כדורגלני ארמיניה בילפלד
קטגוריה:כדורגלני ספרטה פראג
קטגוריה:כדורגלני קייבו ורונה
קטגוריה:כדורגלני מלאדה בולסלאב
קטגוריה:כדורגלני פיאסט גליביצה
קטגוריה:כדורגלני מכבי חיפה
קטגוריה:כדורגלני שלונסק ורוצלב
קטגוריה:כדורגלני אודנסה בולקלוב
קטגוריה:כדורגלני בוהמיאנס 1905
קטגוריה:כדורגלני נבחרת צ'כיה
קטגוריה:כדורגלנים זרים בישראל
קטגוריה:ספורטאים צ'כים בגרמניה
קטגוריה:ספורטאים צ'כים באיטליה
קטגוריה:ספורטאים צ'כים בישראל
קטגוריה:ספורטאים זרים בדנמרק
קטגוריה:ספורטאים זרים בפולין
קטגוריה:צ'כים שנולדו ב-1987
אבו סעד התוסתרי

**אַבּוּ סַעְד א-תֻּסְתַרִיּ** (בערבית: **أبو سعد التستري**), או בשמו העברי **אַבְרָהָם בֶּן יָשָׁר**, היה יהודי קראי, איש כספים וסוחר בתכשיטים ואבני חן. מראשי הקהילה היהודית במצרים במחצית הראשונה של המאה ה-11.

יחד עם אחיו, אבו נצר, היה אבו סעד ממקורבי הח'ליפה הפאטמי אל-מסתנצר . לאחים התוסתרים הייתה השפעה רבה על חיי הקהילה היהודית במצרים, בשל מעמדם בחצר הפאטמית. לאבו סעד היה קשר אישי לח'ליפה ובזכות קשר זה הגיעו האחים למעמדם בחצר.

למרות היותם קראים, שמרו האחים התוסתרים על קשרים עם הקהילה הירושלמית הרבנית בפוסטאט, עם אפרים בן שמריה, ראש הקהילה היהודית בפוסטאט, ועם פטרונו, גאון ישיבת ארץ ישראל, רבי שלמה בן יהודה. הוא היה בקשרים טובים עם עלי בן עמרם שבהמשך מונה למנהיג הקהילה היהודית בעיר.

באוקטובר 1047 נרצח אבו סעד בעקבות הסתה נגדו מצד יהודי שהתאסלם, זמן מה לאחר הרצח סולק גם אחיו, אבו נצר, מן החצר הפאטמית.

## לקריאה נוספת

קטגוריה:קורבנות רצח
קטגוריה:יהודי מצרים במאה ה-11
קטגוריה:קראים במאה ה-11
M106

**M106** (מ-**Messier 106**, נקראת גם **NGC 4258**) היא גלקסיה ספירלית בקבוצת הכוכבים כלבי ציד, הנמצאת במרחק של כ-24 מיליון שנות אור מכדור הארץ. היא הוספה לקטלוג מסיה רק בשנת 1947, 166 שנים אחרי גילוייה, על ידי האסטרונומית הלן סויר הוג.

## היסטוריה
M106 התגלתה ביולי 1781, על ידי עוזרו של שארל מסיה, האסטרונום הצרפתי פייר מאשן, ככל הנראה לאחר שמסיה מסר כבר את הקטלוג לפרסום באלמנך לשנת 1784 שיצא באותה שנה. במכתב ששלח מאשן בשנת 1783 ליוהאן ברנולי השלישי סיפר מאשן על גילויה של M106, וציין את הקואורדינטות שלה. ויליאם הרשל צפה ב-M106 ב-9 במרץ 1788 בלי שידע על גילויה המוקדם יותר על ידי מאשן ותיאר אותה כבהירה מאוד, עם גרעין בהיר וזרועות ערפיליות שנתמחות ממנה לכיוונים צפון ודרום. ג'ון הרשל צפה בה בשנת 1830 וציין שהיא בהירה מאוד, גדולה, מאורכת ובהירותה גדלה בפתאומיות במרכזה.

בשנת 1981 התגלתה ב-M106 סופרנובה SN 1981K שהגיעה בשיאה לבהירות נראית מדרגה 16 וב-2014 הופיעה סופרנובה SN 2014bc שסווגה כסוג II והגיעה לדרגת בהירות 15.

## תצפית
M106 נמצאת כ-1.7 מעלות מדרום לכוכב 3 בכלבי ציד, כ-6.5 מעלות מצפון-צפון-מערב ל-β בכלבי צייד וכ-7.5 מעלות מדרום-מזרח לפקדא. עם בהירות נראית מדרגה 8.4 ניתן לראותה באמצעות משקפת ובאמצעות טלסקופ חובבים ניתן להבחין בגרעין הבהיר ובצורתה האליפטית. נחוץ טלסקופ בינוני ותנאי תצפית טובים כדי להבחין בשתי הזרועות שיוצאות ממנה. במרחק של כ-7 מעלות מצפון מערב ל-M106 (סמוך לפקדא) נמצאת M109 ובמרחק של כ-8.4 מעלות מדרום-מזרח לה נמצאת M94

## תכונות
M106 היא גלקסיה ספירלית גדולה שבשל נטייתה ביחס לקו הראייה אליה נראית אליפטית. אורכה הזוויתי כ-18.6 דקות קשת, יותר מחצי קוטרו של הירח המלא, שקול ממרחק של 24 מיליון שנות אור לקוטר של כ-130,000 שנות אור. מהירות הסיבוב של החומר בקצה הגלקסיה היא כ-208 קילומטר לשנייה שמאפשרת להעריך את מסתה בכ- מסות שמש, אך מניתוח התנועה של גלקסיות לוויין המקיפות אותה נראה שמסתה הכוללת מגיעה לפי 3 ועומדת על כ- מסות שמש - כפול ממסת שביל החלב.

ל-M106 מבנה זרועות מורכב, הדוק במרכז ומשתחרר יותר בקצה. שתי זרועות מתמשכות יותר מהאחרות ובקצותיהן יש אזורים כחולים שמצביעים על יצירת כוכבים חדשים מסיביים וחמים. תצפיות בגלי רדיו של המערך הגדול מאוד מראות שבליבת הגלקסיה יש גרעין גלקטי פעיל צפוף מאוד שמסתו מגיעה לכ-40 מיליון מסות שמש ורדיוסו כ-0.4 שנת אור בלבד. קארל סיפרט ציין את M106 במאמרו משנת 1943, שהגדיר את תכונותיהן של גלקסיות סייפרט, כאחת מהגלקסיות שהספקטרום של גרעינן מכיל קווי פליטה ובשל מאפיין זה היא מסווגת כגלקסיית סיפרט מסוג II.

## קישורים חיצוניים

* M106 באתר SEDS 
* 

## הערות שוליים

106
קטגוריה:קבוצת הכוכבים כלבי ציד
106
קטגוריה:גלקסיות סיפרט
פרנסס אונדיוויילה

**פרנסס אונדיוויילה אוטרו** (בספרדית: **Francisca Ondiviela Otero**; נולדה ב-19 במאי 1961) היא שחקנית ספרדייה. זוכת מיס ספרד בשנת 1980

## ביוגרפיה
אונדיוויילה נולדה בלאס פאלמאס דה גראן קנריה בספרד. היא נבחרה למיס ספרד 1980 וייצגה את ספרד בתחרות מיס עולם 1980 ומיס תבל 1981. 

היא למדה תקופה משחק ולאחר מכן היגרה למקסיקו. בשנת 1992 גילמה את הדמות הראשית בטלנובלה המקסיקנית "*El abuelo y yo*" לצדו של גאל גרסיה ברנאל. 

היא גילמה את האנטגוניסטית בטלנובלה המקסיקנית "מריה מריה" משנת 1995, ושיחקה באחד התפקידים הראשיים בטלנובלה הוונצואלית "חתולה פראית" משנת 2002. 

היא התארחה במספר פרקים של הטלנובלה "יפה היא לא" ששודרה בערוץ ויוה ובשנת 2005 שיחקה בטלנובלה המקסיקנית "אם חורגת". היא כיכבה גם במספר סרטי קולנוע מקסיקניים.

בשנת 2007 גילמה את אחת הדמויות הראשיות בטלנובלה "*Acorralada*" של תאגיד השידור האמריקאי Univision; אונדיוויילה גילמה את דמותה של האנטגוניסטית אוקטביה אלרקון דה אירזאבל, לצד השחקנים דוד ספדה וויליאם לוי. 

בשנת 2014 שיחקה לצדה של אמרוד טוביה בטלנובלה הוונצואלית "אם רק תסתובב" בתפקיד של פיאר.

## קישורים חיצוניים

קטגוריה:שחקניות קולנוע וטלוויזיה ספרדיות
קטגוריה:שחקניות תיאטרון ספרדיות
קטגוריה:זוכות מיס ספרד
קטגוריה:משתתפות בתחרות מיס עולם 1980
קטגוריה:משתתפות בתחרות מיס תבל 1981
קטגוריה:משתתפות בתחרות מיס אינטרנשיונל
קטגוריה:ספרדיות שנולדו ב-1961
קטגוריה:ספרדים שנולדו ב-1961
פדל בן סהל א-תוסתרי

**אַבּוּ נַצְר פַדְל בְּן סַהְל א-תֻּסְתַרִי** (בערבית: **ابو نصر فضل بن سهل التستري**), או בשמו העברי **חֶסֶד בֶּן יָשָׁר**, היה יהודי קראי, סוחר גדול בפוסטאט ומראשי הקהילה היהודית במצרים במחצית הראשונה של המאה ה-11.

יחד עם אחיו אבו סעד התוסתרי, היה אבו נצר מקורבו של הח'ליפה הפאטמי אל-מסתנצר . לאחים התוסתרים הייתה השפעה רבה על חיי הקהילה היהודית במצרים, ובתקופה מסוימת נשא חסד התוסתרי בכהונת "ראש היהודים".

למרות היותם קראים, שמרו האחים התוסתרים על קשרים עם הקהילה הירושלמית הרבנית בפוסטאט, עם אפרים בן שמריה ראש הקהילה היהודית בפוסטאט ועם פטרונו, גאון ישיבת ארץ ישראל רבי שלמה בן יהודה. הוא היה בקשרים טובים עם עלי בן עמרם שבהמשך מונה למנהיג הקהילה היהודית בעיר.

לפדל היה בן בשם ישר, שנפטר בחיי אביו. בגניזה הקהירית שרד מכתב תנחומים שנשלח לפדל על ידי רבי עלי המומחה, שכיהן כ"חבר" בישיבה הארץ ישראלית, בעקבות פטירת בנו ישר.

זמן מה לאחר הירצחו של אחיו, אבו סעד, באוקטובר 1047, סולק גם אבו נצר מן החצר הפאטמית.

## לקריאה נוספת
* משה גיל. **התסתרים: המשפחה והכת**. תל אביב: המכון לחקר התפוצות: המפעל מורשת לחקר יהדות המזרח, 1981.

## הערות שוליים

קטגוריה:יהודי מצרים במאה ה-11
קטגוריה:קראים במאה ה-11
קנדלריה מולפסה

**קנדלריה מולפסה** (בספרדית: **Candelaria Molfese**; נולדה ב-3 בינואר 1991) היא שחקנית, זמרת, רקדנית ומנחת טלוויזיה ארגנטינאית.

## ביוגרפיה
מולפסה נולדה בבואנוס איירס, כקטנה מבין חמש אחיות. שיחקה בסדרה ויולטה ששודרה בערוץ דיסני משנת 2012 עד 2015, משם דמותה הידועה ביותר, קמילה טורס.

ב-2013 השתתפה בסיבוב הופעות של "ויולטה" באירופה ובאמריקה הלטינית. במקביל, שימשה מנחה בתוכנית "חברים למען העולם" - "Amigos Por El Mundo" שהיא גרסה ארגנטינאית לסדרה בערוץ דיסני שנועדה לקשר וליצור שלום בין אנשים בעולם ולשמור על איכות הסביבה.

מולפסה כתבה ספר הנקרא "העולם של קנדה" שם היא כותבת על חייה, חבריה וסודותיה, ובנוסף, עצות באיפור, ציפורניים ואופנה, תסרוקות ואביזרים שיעזרו להראות טוב ומתכונים.

מולפסה משתתפת בתוכנית "fans en vivo" שהיא סדרת רשת (תוכנית טלוויזיה באינטרנט) שבה מדברים על נושאים המעניינים בני נוער ועורכים ראיונות. היא מנחה בתוכנית יחד עם אגוסטין סיירה ומיכאלה ואסקס.

בחודש אוגוסט לשנת 2016 מולפסה הצטרפה לפרויקט "Upload" שמטרתו להביא יוטיוברים מדרום אמריקה שיתעדו את השהות שלהם בישראל וכך יזמינו עוד תיירים לבוא ולא לפחד משהות בישראל.

## ראו גם
* מרטינה סטואסל
* אגוסטין סיירה
* ערוץ דיסני
* סוי לונה

## קישורים חיצוניים

* 

קטגוריה:שחקניות קולנוע וטלוויזיה ארגנטינאיות
קטגוריה:זמרות ארגנטינאיות
קטגוריה:רקדניות ארגנטינאיות
קטגוריה:מנחות טלוויזיה ארגנטינאיות
קטגוריה:שחקניות טלוויזיה ארגנטינאיות
קטגוריה:ארגנטינאיות שנולדו ב-1991
קטגוריה:ארגנטינאים שנולדו ב-1991
חיים אבולעפיה (השלישי)

רבי **חיים** בן דוד **אבולעפיה** (נפטר ה'תקל"ה, 1775) היה רב בארץ ישראל ובכמה מקהילות ישראל באימפריה העות'מאנית במאה ה-18.

## ביוגרפיה
נולד לדוד אבולעפיה בטבריה באמצע המאה ה-18, למד בישיבות טבריה והיה תלמידו של הרב יצחק הכהן רפפורט מחבר הספר "בתי כהונה".

בראשית דרכו הרבנית כיהן כרב ודיין בצפת וכעבור שנים אחדות הוזמן לכהן כרבה של העיר לריסה ביוון.

בשנותיו האחרונות כיהן כרבה של איזמיר עד פטירתו בחודש אדר ב' ה'תקל"ה.

## כתביו
* 
* 
* פירושו הגדול על הסמ"ג נשרף בשרפה הגדולה של איזמיר בשנת 1772

מלבד כתביו אלו, ידוע שחיבר "חידושי דינים" על כמה מצוות, כתב היד היה בידי הרב חיד"א שמצטט אותו בכתביו. שתי תשובות הלכתיות שלו נדפסו בסוף שו"ת "בעי חיי" של רבי חיים בנבנישתי על חושן משפט, חלק א (שלוניקי תקמ"א).

## קישורים חיצוניים
* 
* 

קטגוריה:פרשני הגדה של פסח
קטגוריה:מחברי ספרי שו"ת
קטגוריה:מחברי ספרי דרוש
קטגוריה:איזמיר: רבנים
קטגוריה:האימפריה העות'מאנית: רבנים
קטגוריה:רבנים יוונים
קטגוריה:צפת: רבנים
קטגוריה:טבריה: אישים
קטגוריה:טבריה: רבנים
קטגוריה:רבנים ארץ-ישראלים
קטגוריה:רבנים טורקים
קטגוריה:אנשי היישוב הוותיק ילידי ארץ ישראל
קטגוריה:אנשי היישוב הוותיק ילידי ארץ ישראל במאה ה-18
פיזיקה סמי-קלאסית

**פיזיקה סמי-קלאסית**, או בפשטות **סמי-קלאסיות**, מתייחסת לתאוריה פיזיקלית שבה חלק אחד של המערכת מתואר ונלמד על ידי חוקי מכניקת הקוונטים ושאר החלקים על ידי חוקי המכניקה הקלאסית. לדוגמה, מערכת בה מניחים ששדות חיצוניים יהיו קבועים, או שהשינוי בהם יתואר קלאסית.

באופן כללי, פיזיקה סמי-קלאסית כוללת פיתוח בחזקות של קבוע פלאנק, כאשר, חזקת "0" מתארת מערכת קלאסית ואילו הקירוב הלא טריוויאלי הראשון הוא לחזקת (1-). במקרה זה, קיים קשר ברור בין המערכת הקוואנטית-מכנית לבין הקירובים הסמי-קלאסיים או הקלאסיים, הדומה למעבר מאופטיקה פיזיקלית לאופטיקה גאומטרית.

## דוגמאות
שלוש דוגמאות לקירוב סמי-קלאסי:
*קירוב WKB - אלקטרונים בשדות אלקטרומגנטיים חיצוניים קלאסיים.
*גרביטציה סמי-קלאסית - תורת שדות קוונטית על רקע שדה כבידה קלאסי במרחב לא אוקלידי (ראו תורת היחסות הכללית).
*כאוס קוונטי.

* בתורת השדות הקוונטית בקירוב הסמי-קלאסי, רק דיאגרמות פיינמן עם לכל היותר לולאה סגורה בודדת נחשבות, בהתאם לחזקה יחידה של קבוע פלאנק.

## ראו גם
*מודל האטום של בוהר
*עקרון ההתאמה של בוהר

## לקריאה נוספת
*ר. רזניק ור. אייזברג, **[https://web.archive.org/web/20161013192242/https://umadosedeinteligencia.files.wordpress.com/2014/09/quantum-physics-2nd-eisbergresnick.pdf Quantum Physics of Atoms, Molecules, Solids, Nuclei and Particles]**, ג'ון ויילי ובניו, 1985
*פ. דיראק, **[http://digbib.ubka.uni-karlsruhe.de/volltexte/wasbleibt/57355817/57355817.pdf Principles of Quantum Mechanics]**, הוצאת קלרנדון, 1981
*ו. פאולי, '''General Principles of Quantum Mechanics''', הוצאת שפרינגר, 1981
*ר. פיינמן, הרצאות פיינמן על פיזיקה, הוצאת אדיסון -וסלי, 1965
*ק.ב. פארקר, McGraw-Hill Encyclopedia of Physics, הוצאת מקגרו-היל, 1994

קטגוריה:מכניקת הקוונטים
קטגוריה:תורת השדות הקוונטית
קטגוריה:כימיה קוונטית
קטגוריה:כימיה תאורטית
לו הדסון

**לואיס קלייד "לו" הדסון** (באנגלית: **Louis Clyde "Lou" Hudson**; 11 ביולי 1944 – 11 באפריל 2014) היה כדורסלן אמריקאי ששיחק בליגת ה-NBA בין השנים 1966–1979, בעמדות הקלע והסמול פורוורד. לאורך הקריירה השתתף שש פעמים במשחק האולסטאר ורשם ממוצעים כוללים של 20.2 נקודות, 4.4 ריבאונדים, ו-2.7 אסיסטים למשחק.

## ביוגרפיה
הדסון נולד וגדל בעיר גרינסבורו שבקרוליינה הצפונית, ובין השנים 1963–1966 למד באוניברסיטת מינסוטה. ב-3 עונותיו בקבוצת הכדורסל של האוניברסיטה רשם ממוצעים של 20.4 נקודות ו-8.9 ריבאונדים למשחק, ובסיום לימודיו בשנת 1966 היה לשחקן הראשון שמספר גופייתו מוצא לגמלאות על ידי הקבוצה.

הדסון נבחר בבחירה הרביעית של דראפט ה-NBA לשנת 1966, על ידי קבוצת סנט לואיס הוקס. כמו כן נבחר הדסון בדראפט ה-NFL 1966 על ידי קבוצת דאלאס קאובויס, אך הוא בחר להמשיך בקריירת הכדורסל ולשחק עבור ההוקס. כבר בעונת הרוקי שלו הוביל את קלעי הקבוצה, בה שיחקו בין היתר שחקני האולסטאר לני וילקינס וריצ'י גארין, עם 18.4 נקודות בממוצע למשחק. בסיום אותה עונה הפסידו ההוקס לסן פרנסיסקו ווריורס בגמר המערב, בתוצאה 4–2, והדסון נבחר לחמישיית הרוקיז של העונה.

בעונת  השתתף הדסון לראשונה במשחק האולסטאר, לאחר שקלע 21.9 נקודות בממוצע למשחק, וב-5 העונות הבאות הגיע לשיאו כשקלע במהלכן ממוצע כולל של 25.9 נקודות למשחק. ב-7 עונותיו הראשונות באטלנטה העפילה הקבוצה לשלב הפלייאוף, וב-3 מתוכן אף הגיעה לגמר האזור המערבי (,  ו-). בעונות  עד  חברו אל הדסון הקלע פיט מרוויץ' והסנטר וולט בלאמי, אך הקבוצה לא צלחה את סיבוב הפלייאוף הראשון לכל אורך תקופה זו. ב-4 העונות בהן שיתפו פעולה באטלנטה, קלעו הדסון ומרוויץ' 50.3 נקודות משותפות בממוצע למשחק, מספר הנקודות הרב ביותר ב-NBA לצמד שחקנים מאותה קבוצה בשנים אלו.

בסיום עונת , לאחר 4 עונות רצופות מחוץ לפלייאוף ה-NBA, נשלח הדסון בטרייד ללוס אנג'לס לייקרס, אותה הובילו כרים עבדול-ג'באר, אדריאן דאנטלי, ג'מאל וילקס ונורם ניקסון. בשתי עונותיו בקבוצה קלע הדסון 11.8 נקודות בממוצע למשחק, ובסיום עונת  הודיע על פרישה ממשחק, בגיל 34.

בשנת 1977 העלו ההוקס את גופייתו של הדסון, עם המספר 23, לתקרת אולמם הביתי, כהוקרה על תרומתו למועדון.

ב-11 באפריל 2014 מת הדסון כתוצאה משבץ מוחי, בגיל 69.

ב-2022 נבחר לחבר בהיכל התהילה של הכדורסל.
## קישורים חיצוניים

* 

## הערות שוליים

קטגוריה:אמריקאים ילידי קרוליינה הצפונית
קטגוריה:גרינסבורו: אישים
קטגוריה:כדורסלני אוניברסיטת מינסוטה
קטגוריה:כדורסלני סנט לואיס הוקס
קטגוריה:כדורסלני אטלנטה הוקס
קטגוריה:כדורסלני לוס אנג'לס לייקרס
קטגוריה:משתתפי משחק האולסטאר של ה-NBA
קטגוריה:כדורסלנים אפרו-אמריקאים
קטגוריה:כדורסלנים אמריקאים
קטגוריה:כדורסלנים ב-NBA שגופייתם הופרשה
קטגוריה:בחירות דראפט של סנט לואיס הוקס
קטגוריה:קרוליינה הצפונית: כדורסלנים
קטגוריה:היכל התהילה של הכדורסל: כדורסלנים
קטגוריה:אמריקאים שנולדו ב-1944
קטגוריה:אמריקאים שנפטרו ב-2014
אברהם בדרשי

רבי **אברהם** בן יצחק **בֶּדֶרְשִׂי** (לעיתים: **אברהם פרופיאט**; בצרפתית: **Abraham Bedersi**; ~ד'תתק"ץ, 1230 – ~ה'ס', 1300) היה רב ומדקדק עברי,  משורר ופייטן מחכמי יהדות פרובנס במאה ה-13.

## קורות חיים
מגיל צעיר התגורר בפרפיניאן והיה תלמידו של רבי יוסף האזובי. עמד בקשר מכתבים עם יהודי ברצלונה ועם המקובל רבי טודרוס בן יוסף אבולעפיה.

רבים משיריו קובצו בידי בנו, רבי ידעיה הפניני.

## כתביו
* **החרב המתהפכת** - קורות בית אביו ותולדות משוררי פרובנס וספרד שקדמו לו, כלולים בשיר בן 210 ("חרב" בגימטריה) בתים. השיר נדפס כנספח לספרו "חותם תוכנית" מבואר בידי שמואל דוד לוצאטו.
* **חותם תוכנית** - מילון לשמות נרדפים בכתבי הקודש
* **בקשת אלף אלפין** - (בקשה ובה 1000 מילים שמתחילות כולן באות א'.
* **בקשת הלמדין**

## קישורים חיצוניים
* 
* 

### ספריו

* 
* 
* 

## הערות שוליים

קטגוריה:חכמי פרובנס
קטגוריה:מדקדקי העברית בימי הביניים
קטגוריה:משוררים יהודים צרפתים
קטגוריה:פייטנים
קטגוריה:בלשנים ולשונאים יהודים צרפתים
קטגוריה:פרפיניאן: אישים
קטגוריה:משוררים יהודים בימי הביניים
קטגוריה:יהודי פרובאנס במאה ה-13
לטיפה אל-קעוד

**לטיפה אל-קעוד** (בערבית: **لطيفة القعود**) היא חברת בית הנבחרים הבחרייני, האישה הראשונה בתפקיד זה בבחריין.

## ביוגרפיה
לטיפה אל-קעוד נולדה בעיר רפאע בבחריין בשנת 1956. אל-קעוד קיבלה תואר ראשון במנהל עסקים מאוניברסיטת חלואן במצרים בשנת 1977 ותואר שני בניהול פיננסי מאוניברסיטת נוטינגהאם בשנת 1996. בשנת 2006 נבחרה לבית הנבחרים בבחריין.

## הערות שוליים

קטגוריה:פוליטיקאיות בחרייניות
קטגוריה:בוגרי אוניברסיטאות במצרים
קטגוריה:בוגרות אוניברסיטת נוטינגהאם
קטגוריה:בוגרות אוניברסיטת וירג'יניה
קטגוריה:חברי פרלמנטים
קטגוריה:ילידות 1956
טודרוס בן יוסף אבולעפיה

רבי **טודרוס** בן יוסף הלוי **אבולעפיה** (ד'תתקפ"ה 1225 - ה'מ"ג, 1283) היה רב, פרשן התלמוד הבבלי ומקובל, "ראש גלות ספרד" ומנהיג יהדות קסטיליה במאה ה-13.

יליד ותושב בורגוס, מקורב למלכות. נודע בנדבנותו ובמלחמתו בקראים. הרביץ תורה בסביליה ועמד בקשר עם הרשב"א ועם רבי אברהם בדרשי.

בסוף ימיו עקר לטולדו. משנת ה'כ"ד עד לפטירתו היה רב העיר. ובה נפטר ונקבר. הוא היה בן אחיו של רבי מאיר הלוי אבולעפיה, ובספרו למסכת יבמות הביא הרבה מחידושי דודו הרמ"ה. בספרו "אוצר הכבוד" כותב הרב טודרוס שזכה ללמוד אצל דודו הרמ"ה רק את פרק "הכונס צאן לדיר" (במסכת בבא קמא) בהיותו בן עשר "וברוך המקום אשר זיכני לראות את הדרת פניו לעת זקנתו וסמך את שתי ידיו עלי, וברכני בברכה המשולשת והיא שעמדה לי בבחרותי וגם עד זקנה ושיבה ת"ל".

בנו היה המקובל רבי לוי ב"ר טודרוס אבולעפיה.

## כתביו
* **שער הרזים** - פירוש קבלי על מזמור י"ט שבספר תהילים. הוהדר על פי כ"י אוכספורד ושינויי נוסחאות מכ"י מינכן, הועתק (במכונת כתיבה) על ידי ג’ שלום, ירושלים: חמו"ל, תר"ץ. ושוב בידי מיכל אורון ירושלים, 1989 (מהדורה מדעית).
* **עליות וחידושים ל[[מסכת יבמות]]**
*  (בשער הספר נכתב כי הוא אביו של הרמ"ה, אך זו טעות)
* פירוש על התורה

## לקריאה נוספת
* חיים מיכל, **רבינו טודרוס הלוי אבואלאפיא**, ערכו בספרו "אור החיים", פרנקפורט דמיין תרנ"א, פריט 937, עמ' 428–429
* על גישתו הקבלית: גרשם שלום, **קבלות ר' יעקב ור' יצחק בני ר' יעקב הכהן** (מקורות לתולדות הקבלה לפני התגלות הזהר), בתוך מדעי היהדות, ספר ב, ירושלים תרפ"ז. מבוא: פרק 5, עמ' 185–189.
* הרב משה ש. שבת, **השתלשלות התורה**, ירושלים תשע"ד, עמ' קמו - קמח

## קישורים חיצוניים
* 
*  (במקור בטעות "בן יהודה", ותוקן ב"מלואים" שבעמ' 700)
* 
* פורום אוצר החכמה עליותיו של ר' טודרוס הלוי https://forum.otzar.org/viewtopic.php?f=7&t=26590

## הערות שוליים

קטגוריה:משפחת אבולעפיה
קטגוריה:ראשוני ספרד
קטגוריה:רבנים ראשיים
קטגוריה:טולדו: רבנים
קטגוריה:סביליה: רבנים
קטגוריה:ילידי 1225
קטגוריה:נפטרים ב-1285
קטגוריה:יהודי ספרד במאה ה-13
פייבוש טבצ'ניק

**פייבוש טבצ'ניק** (2 בינואר 1897 – 14 במרץ 1991) היה מראשוני המתיישבים בעפולה. כיהן פעמיים כראש המועצה המקומית של עפולה.

## ביוגרפיה
פייבוש טבצ'ניק נולד בעיירה וילקי שליד העיר קובנה בליטא בשנת 1897. היה תלמיד ישיבה ועלה לארץ ישראל בשנת 1925. עם עלייתו התיישב בעפולה שזה אך נוסדה, בנה בה בית מגורים לעצמו, נטע פרדס אשכוליות ועסק במסחר. בשנת 1926 פתח בית מסחר לממכר מוצרי מזון, משקאות, כלי מטבח וסיגריות. יחד עם זאת היה פעיל בענייני ציבור.

בחודש מרץ 1930 נבחר לראש המועצה המקומית של עפולה וכיהן בתפקיד זה עד לסוף שנת 1931. לאחר הפסקה של שנתיים ורבע, בהן כיהנו בתפקיד ראש המועצה מאיר שפירא ואחריו אפרים מזרחי, חזר טבצ'ניק בחודש מרץ 1933 לכהן כראש המועצה. הפעם היה זה לתקופה של קרוב לשש שנים, עד לראשית שנת 1939. לאחר פרישתו מן התפקיד חזר לנהל במשך שנים את בית המסחר שלו ובראשית שנות החמישים עזב את עפולה ועבר להתגורר בירושלים.

פייבוש ט'בצ'ניק נפטר בירושלים בשנת 1991 והוא בן 94. נקבר בהר המנוחות.

## פעילותו כראש המועצה המקומית
תקופת כהונתו הראשונה של פייבוש טבצ'ניק, בשנים 1930–1931, הייתה במהלך השפל הגדול, שהיה משבר כלכלי כלל עולמי, שהתחיל בארצות הברית בשנת 1929 והשפיע על כלכלת שאר העולם ועל ארץ ישראל בכלל זה. יחד עם זאת הייתה זאת ראשיתה של תקופת העלייה החמישית, שהביאה לארץ מספר עולים גדול, שחלקם התיישבו בעפולה ופייבוש טבצ'ניק פעל לקליטתם. בתקופת כהונתו השנייה בשנים 1933 – 1939 התיישבו בעפולה עולים רבים. תוך שנתיים, מ-1934 ועד 1936, הוכפלה אוכלוסיית היישוב. ביישוב לא שרר חוסר עבודה והיו בו מקומות תעסוקה רבים. קצב בניית הבתים בעפולה הוגבר, בוצעו עבודות סלילת כבישים בהיקף נרחב והושלמה בנייתה של טחנת קמח "העמק". הוועדה לבניין ערים של עפולה, אשר הוקמה בשנת 1929 ושכנה בנצרת, עברה בשנת 1937 לעפולה.

## לקריאה נוספת
***עיר יזרעאל – עפולה בת כ"ה**. הוצאת המועצה המקומית עפולה, 1950.
*שבתאי גל-און, **עפולה לגבורות – 80 שנה לעיר יזרעאל**, בהוצאת עיריית עפולה, 2005.

## קישורים חיצוניים
* פייבוש טבצ'ניק באתר עיריית עפולה.

## הערות שוליים

קטגוריה:ראשי עיריית עפולה
קטגוריה:אנשי העלייה הרביעית
קטגוריה:יהודים הקבורים בהר המנוחות
קטגוריה:ישראלים שנולדו ב-1897
קטגוריה:ישראלים שנפטרו ב-1991
שי לביא

**שי לביא** (נולד ב-16 באוקטובר 1970) הוא פרופסור מן המנין בפקולטה למשפטים של אוניברסיטת תל אביב והחל מינואר 2017, משמש ראש מכון ון ליר בירושלים.

## ביוגרפיה
שי לביא נולד בתל אביב ולמד בחינוך הממלכתי-דתי, בתיכון אמי"ת גוש דן. לפני שירותו הצבאי למד בישיבת הר עציון באלון שבות. הוא בוגר התוכנית הבין-תחומית לתלמידים מצטיינים ע"ש עדי לאוטמן באוניברסיטת תל אביב, ובשנת 1995 סיים תואר שני בחוג לסוציולוגיה ואנתרופולוגיה גם כן באוניברסיטת תל אביב. בשנת 2001 השלים את לימודי הדוקטורט באוניברסיטת קליפורניה בברקלי, בתוכנית ללימודי משפט וחברה (Jurisprudence and Social Policy). עבודת הדוקטור שלו עסקה ב- "The Modern Art of Dying: The History of Euthanasia in the United States".

בשנת 2002 מונה למרצה בפקולטה למשפטים של אוניברסיטת תל אביב, בשנת 2006 עלה לדרגת מרצה בכיר, בשנת 2011 מונה לפרופסור חבר, ובשנת 2018 קודם לפרופסור מן המנין. ייסד וניהל את מרכז אדמונד י' ספרא לאתיקה בשנים 2017-2012.

תחום המומחיות של לביא הוא סוציולוגיה ופילוסופיה של המשפט. מחקריו עוסקים בצמיחתן של דילמות אתיות בהתחלה ובסוף החיים וביחסים בין דת וחילון. ספרו "The Modern Art of Dying: A History of Euthanasia in America", זכה בפרס הספר הטוב ביותר בתחום הסוציולוגיה של המשפט לשנת 2006, מטעם האגודה הסוציולוגית האמריקנית.

לביא הוא חבר מערכת בכתבי עת בתחום עיסוקו, כגון "Critical Analysis of Law", "Law, Culture and Humanities Journal","Law & Society Review" ו"תיאוריה וביקורת".

בצד פעילותו האקדמית לביא חבר במשך השנים בפעילות ציבורית ובכלל זה היה חבר בוועד ההקמה של עמותת "אנו פליטים", וחבר בוועדת הלסינקי העליונה לניסויים רפואיים בבני-אדם.

פרופ' לביא זכה במלגת פולברייט, בפרס צלטנר לחוקר צעיר במשפטים, במענק להקמת מרכז מינרבה לחקר סוף החיים, ובמענק מחקר מקרן GIF לחקר ביו-אתיקה וחברה בישראל, בטורקיה ובגרמניה. כיהן כמרצה אורח באוניברסיטת קורנל, באוניברסיטת טורונטו, בישיבה-אוניברסיטה בניו-יורק, ובאוניברסיטת הומבולדט בברלין.

## חיים אישיים
לביא הוא בן-זוגו של האמן שי עבאדי.

## קישורים חיצוניים

* פרופ' שי לביא, באתר הפקולטה למשפטים אוניברסיטת תל אביב

## הערות שוליים

קטגוריה:סגל אוניברסיטת תל אביב: משפטים
קטגוריה:חוקרים להט"בים ישראלים
קטגוריה:בוגרי ישיבת הר עציון
קטגוריה:בוגרי תוכנית פולברייט ישראלים
קטגוריה:בוגרי אמי"ת גוש דן
קטגוריה:בוגרי אוניברסיטת תל אביב: התוכנית הבין-תחומית לתלמידים מצטיינים ע"ש עדי לאוטמן
קטגוריה:בעלי תואר דוקטור מאוניברסיטת קליפורניה בברקלי
קטגוריה:ישראלים שנולדו ב-1970
אימגו

200px|ממוזער|שמאל|לוגו האתר עם הקמתו
"**אימגו – מגזין מאמרים**, כתב עת בנושאי תרבות ותוכן" (בכתב לטיני: **e-mago**) הוא אתר אינטרנט ומגזין רשת ישראלי, הפועל מאז שנת 2003 ומפרסם מאמרים המקיפים מכלול רחב של נושאים. בהם, אמנות, ספרות, תיאטרון, היסטוריה, פילוסופיה, מיתוסים ופולקלור, פמיניזם, צבא וגאופוליטיקה, מדע, ביקורת חברתית ואקטואליה.

עורכי האתר, יעקב עיון, תומר ריבל ומירב גולן, מצהירים שאין לו אג'נדה מכל סוג שהוא, אינטלקטואלית או פוליטית מלבד אמון בחשיבותה של הביקורת האינטלקטואלית, התרבותית והפוליטית-חברתית ושהוא פתוח לדעות מכל קצווי הקשת המחשבתית והפוליטית כאשר הפרמטרים היחידים לקבלה ופרסום של מאמר הם איכות (רמת כתיבה גבוהה ועניין לקוראים) והקפדה על עריכה מקצועית. עם הקמתו כלל האתר בנוסף למגזין גם מערכת פורומים.

עם יסוד האתר נכתב בו: "אימגו היא מקום מפגש, פונדק דרכים, בזאר בו ניתן לרכוש ולקנות רעיונות להחליף דעות ולחרוט חותם אישי".

בנוסף למאמרים מגזיניים מתפרסמים באימגו מאמרים מקצועיים, טורי דעה קצרים, בהם כאלה המפתחים דיון פולמוסי עם מאמרי דעה קודמים ואירועים כגון תערוכות והרצאות.

עם הכותבים הבולטים נמנים אורי קציר, בלפור חקק, דוד אדלר, דן לחמן, הרצל חקק, יערה בן דוד, מנחם פאלק, משה גנן ועדינה בר-אל.

כמות התוספות לאתר פחתה בסוף העשור השני של המאה ה-21.

## קישורים חיצוניים
* אתר אימגו
* 

## הערות שוליים

קטגוריה:אתרי אינטרנט ישראליים
קטגוריה:אתרי אינטרנט שהושקו ב-2003
דומיטיה הזקנה

**דומיטיה הזקנה** (בלטינית: ** Domitia maior** ידוע לעיתים גם בשם **דומיטיה לפידה**; המאה ה-1 לספירה) הייתה אצילה רומאית, דודתו של נירון קיסר שנרצחה על ידו.

## ביוגרפיה
דומיטיה הייתה בתם הבכורה של אנטוניה הזקנה והמדינאי לוקיוס דומיטיוס אהנובארבוס. הייתה לה אחות קטנה בשם דומיטיה לפידה הצעירה (אמה של מסלינה) ואח צעיר בשם גנאיוס דומיטיוס אהנובארבוס (אביו הביולוגי של הקיסר נירון). דומיטיה הזקנה נישאה מספר פעמים על פי הידוע. בעלה הראשון היה דקימוס הטריוס אגריפה אשר שימש כקונסול בשנת 22 לספירה. הוא נרצח בשנת 32 כקורבן של שלטון הטרור של טיבריוס. בנם היחיד היה קווינטוס הרטיוס אנטונינוס.

שנה לאחר מכן נישאה דומיטיה למדינאי המשפיע והשנון גאיוס סלוסטיוס קריספוס פאסיניוס (בן אחיינו של ההיסטוריון סלוסטיוס). ידוע שפאסיניוס סייע לדומיטיה בתביעה כספית לא ברורה נגד אחיה. בסביבות שנת 41, לבקשתו של הקיסר קלאודיוס, גירש פאסיניוס את דומיטיה, ונשא את גיסתה האלמנה אגריפינה הצעירה. טקיטוס מעיד ש"קנאה קשה הייתה שורה בין אגריפינה לבין דומיטיה". בשנת 47 נרצח פאסיניוס (נטען שהורעל), ואגריפינה נישאה לקיסר קלאודיוס. בשנת 54 מת קלאודיוס, ובנה של אגריפינה, נירון, הפך לקיסר החדש.

גם אז לא חדלה דומיטיה לחרוש מזימות כנגד גיסתה. בשנת 55, שניים מעבדיה המשוחררים - לוקיוס דומיטיוס פאריס, ואטימטוס (שהיה לטענת אגריפינה, גם מאהבה של דומיטיה), ניסו לשכנע את הקיסר הצעיר שאמו חורשת מזימות נגדו. נירון כמעט והוציא אותה להורג, אולם בסופו של דבר היא הצליחה להוכיח את חפותה. נירון הרג את אגריפינה רק בשנת 59.

דומיטיה הייתה אישה עשירה מאוד, ונירון חשק בעושר שלה ובמיוחד באחוזתה המפוארת. בשנת 59, סבלה דומיטיה מעצירות קשה במעיה. נירון הגיע לבקר אותה, ודומיטיה ליטפה את סנטרו ואמרה שהיא תמות מאושרת אם רק תזכה לראות את היום בו יגלח את זקנו בפעם הראשונה (טקס רומאי סמלי שהתקיים עם הגיעו של רומאי לגיל 21). נירון הסתובב אל חבריו ובצחוק הודיע להם שהוא יצטרך לגלח את זקנו כבר עכשיו. מיד לאחר מכן הוא הורה לרופאים לתת לה מנת יתר של חומר משלשל, והיא מתה. נירון מיהר להשתלט על נכסיה.

## קישורים חיצוניים

## הערות שוליים

קטגוריה:רומאים בתקופת הקיסרות
קטגוריה:השושלת היוליו-קלאודית
קטגוריה:נשים ברומא העתיקה
קטגוריה:נפטרים ב-59
קטגוריה:נשים במאה ה-1
אחיות (סדרת דרמה)

**אחיות** (**Sisters**) היא סדרת דרמה אמריקאית ששודרה ב-NBC במשך שש עונות מ-1991 עד 1996.

## עלילה
הסדרה עוסקת בארבע אחיות המתגוררת באילינוי: אלכס העשירה הנשואה למנתח פלסטי, טדי האלכוהוליסטית לשעבר, ג'ורג'י עקרת הבית ופרנקי, אשת עסקים המכורה לעבודתה. אביהן של הארבע רצה מאוד שיוולדו לו בנים, וקרא לכל אחת מבנותיו בכינויים גבריים. עקב עבודתו כרופא, אביהן נעדר רבות מהבית ואמן סבלה מהזנחה. 

בשתי העונות הראשונות של הסדרה כל פרק התחיל בכך שארבע האחיות יושבות ביחד בסאונה ומדברות ביניהן.

## דמויות
* **אלכס** (סווזי קורץ): האחות הבכורה, הייתה נשואה למנתח פלסטי וחיה חיים אמידים.
* **טדי** (סילה וורד): האחות השנייה, אלכוהוליסטית לשעבר, הייתה גרה בקליפורניה ולאחר מכן חזרה לאילינוי, מקום הולדתה.
* **ג'ורג'י** (פטרישיה קלמבר): האחות השלישית, הייתה עקרת בית וסוכנת נדל"ן.
* **פרנקי** (ג'וליאן פיליפס): האחות הקטנה, מכורה לעבודה, נישאה לבעלה לשעבר של אחותה טדי.

## קישורים חיצוניים
* 

* 

קטגוריה:סדרות דרמה אמריקאיות
קטגוריה:סדרות טלוויזיה על אחיות
קטגוריה:יצירות זוכות פרס התקשורת של הליגה ההומו-לסבית נגד השמצה
קטגוריה:סדרות טלוויזיה אמריקאיות שעלו לשידור בשנת 1991
סנדרה הס

**סנדרה הס** (**Sandra Hess**; נולדה ב-27 במרץ 1968) היא שחקנית שווייצרית.

## ביוגרפיה
הס נולדה בציריך, ובגיל חמש עשרה היא החלה לעבוד כדוגמנית בפרסומות לטלוויזיה. לאחר סיום התיכון היא החלה ללמוד משפטים באוניברסיטת ציריך, ולפני שסיימה את התואר נסעה לארצות הברית על מנת לפתח שם קריירת משחק.

ב-1992 הופיעה בסרט "העולם על פי קליפורניה מן" לצד שון אסטין.

ב-1997 שיחקה את סוניה בלייד בסרט "מורטל קומבט 2" ושיחקה בסרט האימה "משמרת לילה" שכתב סטיבן סודרברג, וכיכבו בו יואן מקגרגור ולורן גרהאם.

ב-1998 שיחקה בפרק של הסדרה "איש הנצח", ושיחקה בתפקיד ראשי בעונה השנייה של סדרת הפעולה האמריקאית "פנסקולה: כנפי זהב". 

היא גילמה את דמותה של וייפר בסרט טלוויזיה המבוסס על הקומיקס לצד דייוויד הסלהוף.

היא שיחקה בתפקידי אורח בסדרות הטלוויזיה לויס וקלארק: הרפתקאותיו החדשות של סופרמן, גולשים בזמן, CSI ובניחוש חוקר.

ב-2008 שיחקה תפקיד קבוע של עורכת דין באופרת הסבון הרפואית "בית חולים כללי".

הס נשואה לשחקן מייקל טרוקו.

## קישורים חיצוניים

קטגוריה:ערכים שבהם תבנית אתר רשמי אינה מתאימה להוספה אוטומטית
קטגוריה:שחקניות קולנוע וטלוויזיה שווייצריות
קטגוריה:דוגמניות שווייצריות
קטגוריה:ילידות 1968
קטגוריה:שווייצרים שנולדו ב-1968
הפיגועים בסטוקהולם (2010)

**הפיגועים בסטוקהולם** היו פיגוע מכונית תופת ופיגוע התאבדות שהתרחשו בהפרש של 12 דקות ב-11 בדצמבר 2010 במרכז סטוקהולם, בירת שוודיה. מלבד המחבל המתאבד, שהיה ההרוג היחידי בפיגועים, נפצעו עוד שני בני אדם באורח קל. 

## הפיגועים
הפיגוע הראשון אירע בשעה 16:48 שעון מקומי, כאשר מכונית תופת מדגם אאודי התפוצצה בצומת רחובות עם רחוב דרוטנינגאטאן. על פי מכבי אש שהגיעו לזירה, המכונית הכילה מכלי גז בישול, שגרמו לפיצוצי משנה נוספים. שני בני אדם שנכחו במקום בזמן הפיצוץ נפגעו ופונו לבית החולים במצב קל.

הפיגוע השני אירע בשעה 17:00, 12 דקות לאחר הפיגוע הראשון, בפינת הרחובות דרוטנינגאטאן ובריגרגאטאן. מחבל מתאבד, שהחזיק בתיקו שישה מטעני צינור, הצליח לפוצץ רק אחד מהם, ונהרג. מלבדו לא נפגע איש. על פי עדי ראייה, המחבל "צעק משהו בערבית" לפני שפוצץ את המטען.

כעשר דקות לפני הפיגועים נשלחה הודעת אימייל למשטרה ולסוכנות ידיעות שוודית אימייל בערבית ובה נאמר כי "פעולותינו ידברו בעד עצמן, כל עוד לא תסיימו את המלחמה נגד האסלאם, את השפלתו של הנביא מוחמד ואת התמיכה המטופשת שלכם בחזיר וילקס". לארס וילקס, אליו מתייחסת ההודעה, הוא מאייר שוודי שצייר את מוחמד כבעל גוף של כלב.

## המחבל
המחבל המתאבד, שהניח גם לפני כן את מכונית התופת, זוהה כתיימור עבד אל-ווהאב. על פי מידע מחשבון הפייסבוק שלו, הוא נולד בבגדאד ב-12 בדצמבר 1981. בשנת 1992, כשהיה בן 11, הוא הגיע לשוודיה וקיבל אזרחות, והלך להתגורר בעיר טרנס.

לאחר שסיים את בית הספר ב-2001, הוא החל ללמוד באוניברסיטת בדפורדשייר, שם למד עד 2004. באותה שנה הוא התחתן עם אזרחית שוודית. לזוג נולדו בת ב-2007, בת נוספת ב-2009 ובן ב-2010. אל-ווהאב קרא לבנו "אוסאמה" על שם ראש ארגון אל-קאעידה, אוסאמה בן לאדן. 

לפני הפיגועים הוא חי ביחד עם אשתו בלוטון, עיר במחוז בדפורדשייר שבבריטניה, שם גר הזוג כעשור. דווח שלקראת סוף העשור הראשון של המאה ה-21 אל-וואהב הפך להיות דתי יותר וקיצוני יותר.

במהלך חודש הרמדאן של שנת 2007, אל-ווהאב נזרק מהמסגד בעירו, ונאסר עליו לחזור, לאחר שהטיף באוניברסיטה את דעותיו הקיצוניות וניסה לגייס סטודנטים נוספים שחולקים איתו את דעתם הפוליטית.

## קישורים חיצוניים

## הערות שוליים

קטגוריה:פיגועי התאבדות
קטגוריה:פעולות טרור ב-2010
קטגוריה:סטוקהולם: היסטוריה
סטוק
קטגוריה:פשע בשוודיה
קטגוריה:2010 באירופה